Boer (60) van Paarl in plaasaanval beseer | Netwerk24
Deur Jackie Kruger 29 Maart 2020 15:44
Die voorval het omstreeks 02:30 gebeur toe drie mans by ’n vraghouer op die plaas ingebreek het, sê kapt. Frederick van Wyk, polisiewoordvoerder.
Volgens Van Wyk het die 60-jarige boer beserings opgedoen nadat hy die inbrekers gekonfronteer het.
“Die boer het ondersoek ingestel en die mans het hom met ’n panga aangeval en weggehardloop. Die plaaseienaar is hospitaal toe geneem met beserings aan sy arms en kop,” sê hy.
Die polisie ondersoek ’n saak van poging tot moord en inbraak by ’n sakeonderneming. Niemand is nog in hegtenis geneem nie.
Volgens inligting op die Drakenstein-plaaswag (DFW) se Facebookblad is die slagoffer verskeie kere in die kop en rug gesteek nadat hy iets gehoor en ondersoek gaan instel het.
Die boer kon hulp ontbied en die DFW was binne minute op die toneel. Danksy sy groot radiobeheernetwerk is die polisie, honde-eenheid, mediese spanne en veiligheidsbeamptes onder meer ontbied.
Die plaaswag se mediese reaksiespanne het die bloeding gestop en die boer self hospitaal toe geneem.
Meer oor: Paarl | Misdaad | Plaasaanval